Document ID: 32013D0634

KOMMISSIONENS GENNEMFØRELSESAFGØRELSE
af 31. oktober 2013
om tilpasning af medlemsstaternes årlige emissionstildelinger for perioden fra 2013 til 2020 i henhold til Europa-Parlamentets og Rådets beslutning nr. 406/2009/EF
(2013/634/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets beslutning nr. 406/2009/EF af 23. april 2009 om medlemsstaternes indsats for at reducere deres drivhusgasemissioner med henblik på at opfylde Fællesskabets forpligtelser til at reducere drivhusgasemissionerne frem til 2020 (1), særlig artikel 10, og
ud fra følgende betragtninger:
(1)
For at gennemføre artikel 10 i beslutning nr. 406/2009/EF bør medlemsstaternes årlige emissionstildelinger for perioden fra 2013 til 2020 som fastlagt ved Kommissionens afgørelse 2013/162/EU (2) tilpasses efter mængden af:
-
kvoter, der er udstedt til anlæg, der udfører aktiviteter opført i bilag I til Europa-Parlamentets og Rådets direktiv 2003/87/EF (3), og som først omfattes af EU's emissionshandelssystem fra 2013
-
kvoter, der er udstedt i henhold til Kommissionens beslutninger om godkendelse af visse medlemsstaters ensidige medtagelse af yderligere aktiviteter og gasser i emissionshandelssystemet i henhold til artikel 24, stk. 1, i direktiv 2003/87/EF for perioden 2008 til 2012, og
-
kvoter, der svarer til anlæg, der er udelukket fra fællesskabsordningen, jf. artikel 27 i direktiv 2003/87/EF, fra 2013, for det tidsrum, hvor de er undtaget.
(2)
Data, som medlemsstaterne har indsendt i henhold til artikel 9a, stk. 2, i direktiv 2003/87/EF, og som er indeholdt i Kommissionens afgørelse K(2011) 3798, K(2008) 7867, K(2009) 3032, K(2009) 9849 og C(2012) 497 om at acceptere Italiens, Nederlandenes, Østrigs, Letlands og Det Forenede Kongeriges ensidige medtagelse af yderligere drivhusgasser og aktiviteter i henhold til artikel 24 i direktiv 2003/87/EF, justeret af Kommissionen med den lineære faktor på 1,74 %, er i de relevante tilfælde anvendt ved beregning af tilpasningen af hver medlemsstats årlige emissionstildeling, idet der også er taget hensyn til Tysklands, Det Forenede Kongeriges, Frankrigs, Spaniens, Kroatiens, Sloveniens og Italiens udelukkelse af anlæg med lave emissioner fra fællesskabsordningen i henhold til artikel 27 i direktiv 2003/87/EF.
(3)
Den mængde, der er relevant for anvendelsen af artikel 7 i beslutning nr. 406/2009/EF, bør beregnes som forskellen mellem de årlige emissionstildelinger, der er fastsat i afgørelse 2013/162/EU, og tilpasningerne som fastsat i denne afgørelse. Hvis tilpasningsmængden er negativ, beregnes den relevante mængde ved at øge de årlige emissionstildelinger som fastsat i afgørelse 2013/162/EU med de tilpasninger, der er fastsat i denne afgørelse.
(4)
For at sikre, at der er overensstemmelse mellem beregningen af den årlige emissionstildeling, tilpasningerne heraf og de drivhusgasemissioner, der indberettes for hvert år, bør beregningen af medlemsstaternes tilpasninger af de årlige emissionstildelinger ligeledes ske under anvendelse af værdierne for globalt opvarmningspotentiale i den fjerde vurderingsrapport fra Det Mellemstatslige Panel om Klimaændringer, der blev vedtaget ved beslutning 15/CP.17 af partskonferencen under De Forenede Nationers rammekonvention om klimaændringer. Tilpasningerne af de årlige emissionstildelinger, der er beregnet på denne måde, bør benyttes fra det første år, hvor indberetningen af drivhusgasopgørelser med anvendelse af disse nye værdier for globalt opvarmningspotentiale bliver obligatorisk i henhold til artikel 7, stk. 6, litra b), i Europa-Parlamentets og Rådets forordning (EU) nr. 525/2013 (4).
(5)
For at sikre en rettidig gennemførelse af beslutning nr. 406/2009/EF og retssikkerheden vedrørende medlemsstaternes tilpassede årlige emissionstildelinger og den mængde, der er relevant for anvendelsen af artikel 7 i beslutning nr. 406/2009/EF, bør denne afgørelse træde i kraft tre dage efter offentliggørelsen i Den Europæiske Unions Tidende -
VEDTAGET DENNE AFGØRELSE:
Artikel 1
Tilpasningerne af de årlige emissionstildelinger for hver medlemsstat for hvert år i perioden fra 2013 til 2020 er angivet i bilag I.
Artikel 2
Når det i en retsakt, som er vedtaget i henhold til artikel 7, stk. 6, litra b), i forordning (EU) nr. 525/2013, foreskrives, at medlemsstaterne skal indgive opgørelser over drivhusgasemissioner, som er beregnet ved hjælp af værdier for globalt opvarmningspotentiale fra den fjerde IPCC-vurderingsrapport vedtaget ved beslutning 15/CP.17 af partskonferencen under De Forenede Nationers rammekonvention om klimaændringer, finder tilpasningerne af de årlige emissionstildelinger i bilag II anvendelse fra det første år, for hvilket en sådan indberetning af drivhusgasopgørelser bliver obligatorisk. Når denne artikel finder anvendelse, finder artikel 1 ikke anvendelse.
Artikel 3
Denne afgørelse træder i kraft på tredjedagen efter offentliggørelsen i Den Europæiske Unions Tidende.
Udfærdiget i Bruxelles, den 31. oktober 2013.

Labels: 20